બૉલીવુડમાં બાબુજીની ઇમેજથી લોકોના દિમાગમાં ઘર કરી ગયેલા ઍક્ટર આલોક નાથ ઝાને એક વાતનો અફસોસ છે કે કાશ જો તેમણે પૈસાની ખેંચને કારણે નાની ઉંમરમાં મોટી વયની વ્યક્તિની ભૂમિકા ન ભજવી હોત તો અત્યારે તેમની કારકિર્દીનું સ્વરૂપ કંઈક જુદું જ હોત. લગભગ દોઢેક મહિના પહેલાં આલોક નાથના બાબુજી ઇમેજના થોકબંધ જોક ટ્વિટર પર ચાલ્યા હતા. આલોક નાથ પોતે શરૂઆતમાં આ બધા જોક્સને કારણે અકળાયા હતા. જોકે પાછળથી તેઓ પણ લોકોની ક્રીએટિવિટીને એન્જૉય કરતા હતા. ‘મિડ-ડે’ સાથે ફોન પર વાત કરતાં-કરતાં પણ આ જોક્સની વાત નીકળતાં તેઓ ખડખડાટ હસી પડ્યા હતા. જોકે તેઓ કહે છે, ‘જોક્સમાં જે સંસ્કારી બાબુજીની ઇમેજ ઊભી કરવામાં આવી છે એવો હું નથી. સંસ્કારી નથી એવું નહીં, સંસ્કાર જે મા-બાપ અને સમાજ પાસેથી મળ્યા છે એ તો જીવે ત્યાં સુધી વ્યક્તિ સાથે રહેતા હોય છે. જોકે હું થોડો નટખટ પણ છું. એક ઇમેજમાં બંધાઈ જાઉં એવું મારું વ્યક્તિત્વ નથી.’